b'\n_START_ARTICLE_\nMirko Strehovec\n_START_SECTION_\n\xc5\xbdivljenje\n_START_PARAGRAPH_\nMirko Strehovec se je rodil v Ljubljani mami Mariji (Ma\xc5\xa1i) in o\xc4\x8detu, sodniku Mirku Strehovcu. Poleg zgodovine, geografije in u\xc4\x8denja tujih jezikov je Mirka od otro\xc5\xa1tva privla\xc4\x8dil tudi \xc5\xa1port, \xc5\xa1e posebej ko\xc5\xa1arka (katere aktiven igralec je bil) in nogomet, u\xc5\xbeival pa je tudi v spremljanju hokeja na ledu. Ko\xc5\xa1arko je za\xc4\x8del igrati \xc5\xbee v osnovni \xc5\xa1oli, v poljanski gimnaziji pa je postal \xc4\x8dlan KK Poljane, kasneje preimenovanega v KK Slovan. Z njim je nastopal tudi v drugi jugoslovanski ligi, tj. do leta 1962. Njegov trener pa je bil kasnej\xc5\xa1i mentor in urednik \xc5\xa1portnega uredni\xc5\xa1tva Radija Ljubljana Stane Urek. Teko\xc4\x8de je govoril nem\xc5\xa1ko, francosko in srbohrva\xc5\xa1ko, znal pa je tudi angle\xc5\xa1ko._NEWLINE_Ko je opustil \xc5\xa1tudij prava, se je zaposlil na takratnem Radiju Ljubljana kot \xc5\xa1portni komentator in novinar. Njegov talent je razkril tudi takratni urednik radijskega \xc5\xa1portnega uredni\xc5\xa1tva Slavko Tiran, ki je Mirku stal ob strani na za\xc4\x8detku njegove poklicne poti. Jeseni leta 1963 je postal redni \xc4\x8dlan \xc5\xa1portnega uredni\xc5\xa1tva. Za\xc4\x8del je komentirati nogometne, ko\xc5\xa1arkarske, nato pa tudi hokejske in rokometne tekme. Njegov avtoritativen glas, dinamika prenosov in pravilno, teko\xc4\x8de besedno izra\xc5\xbeanje so dosegli ve\xc4\x8dino radijskih sprejemnikov \xc5\xa1irom Slovenije in postali njegov prepoznavni, za\xc5\xa1\xc4\x8ditni znak._NEWLINE_Mirko Strehovec je poro\xc4\x8dal s petih olimpijskih iger; leta 1976 je poro\xc4\x8dal z letnih OI v Montrealu ter zimskih v Innsbrucku. Jugoslovansko nogometno reprezentanco je kar nekajkrat pospremil v \xc5\xa0panijo, ki mu je prirasla k srcu.'